Arnošt Herman

Arnošt Herman ( Ernst Hermann; * 28. januara 1871 we Wuricach, † 13. januara 1940 w Budyšinje) bě serbski prawiznik a domiznowědnik a wot 1925 do 1934 z předsydu Maćicy Serbskeje.

Narodźi so jako syn Wuričanskeho kublerja a studowaše po Budyskim gymnaziju w Berlinje a Lipsku prawnistwo. Wot 1896 hač do swojeje smjerće skutkowaše jako rěčnik a notar w Budyšinje.

Hižo na gymnaziju bě předsyda tamnišeho serbskeho towarstwa Societas Slavica Budissinensis. W Lipsku wubudźi znowa serbski wotrjad towarstwa Sorabicum a wudawaše rukopisne nowiny, do kotrychž podawaše tež basnje a powědančka. W lěće 1893 organizowaše jězbu hornjoserbskich studentow do Błótow a 1894 bu za hłowneho staršeho serbskich studentow wuzwoleny a jako tajki zamołwity za schadźowanku w Bukecach.

W politiskim žiwjenju Budyšina sta so w lěće 1912 z předsydu konserwatiwneje strony. We Weimarskej republice skutkowaše wot 1925 do 1929 jako předsyda Serbskeje ludoweje rady a wobdźěli so w tutej funkciji na kongresomaj europskich mjeńšinow 1925/26 w Genfje.

Wot lěta 1892 běše z čłonom, 1923–25 z městopředsydu a 1925–34 z předsydu Maćicy Serbskeje. Organizowaše sobu wuměłske wustajeńcy Ludvíka Kuby, Měrćina Nowaka-Njechorńskeho a Anta Trstenjaka. Po přewzaću mocy přez nacionalsocialistow płaćeše jim porno młodemu Pawołej Nedźe jako poměrny zastupjer Serbow,Timo Meškank: Die Zwischenkriegszeit. Sorbische Nationalbewegung unter Irredentaverdacht. W: Edmund Pech, Dietrich Scholze (Hrsg.): Zwischen Zwang und Beistand. Domowina-Verlag, Bautzen 2003, str. 60sl. wotpokaza pak nowowólbu za předsydu Maćicy, přez čož sej Domowina wodźacu rólu na čole serbskeho hibanja wudoby.

Wot 1906 běše nimo toho sobustaw Hornjołužiskeje towaršnosće wědomosćow w Zhorjelcu. Na domiznowědnym polu wozjewjowaše předewšěm we Łužicy a w Časopisu Maćicy Serbskeje nastawki k regionalnym stawiznam, mjenowědźe a k biografiskim temam.

 Žórła 

Kategorija:Muž
Kategorija:Rodź. 1871
Kategorija:Zemr. 1940
Kategorija:Serb
Kategorija:Prawiznik
Kategorija:Awtor
Kategorija:Domiznowědnik
Kategorija:Maćicar
Kategorija:Wosoba (Budyšin)
Kategorija:Wosoba (Wuricy)
Kategorija:Literatura (19. lětstotk)
Kategorija:Literatura (20. lětstotk)